ÚRAD VLÁDY
SLOVENSKEJ REPUBLIKY
    sekcia vládnej legislatívy

									Na rokovanie vlády SR
									dňa 17. decembra 2003 
									K materiálu 11607/2003  
									K bodu č. 28 

S T A N O V I S K O

k návrhu zákona o vodách a  o zmene zákona č. 372/1990 Zb. o priestupkoch v znení neskorších predpisov (vodný zákon) – nové znenie

I

Návrh zákona o vodách a  o zmene zákona č. 372/1990 Zb. o priestupkoch v znení neskorších predpisov (vodný zákon) predkladá na rokovanie vlády minister životného prostredia László Miklós.   

II

Dôvodom predloženia návrhu zákona, ktorým sa mení a dopĺňa zákon č. 184/2002 Z. z. o vodách a o zmene a doplnení niektorých zákonov (vodný zákon) je predovšetkým transpozícia smernice Európskeho parlamentu a Rady č. 2000/60/EC zo dňa 23. októbra 2000, ktorá ustanovuje rámec činnosti Spoločenstva pre politiku v oblasti vôd (ďalej len „rámcová smernica pre vodu“),  ktorá nadobudla účinnosť v decembri 2000. Keďže návrh  vodného zákona bol v tom čase už v legislatívnom procese, nebolo možné uskutočniť transpozíciu citovanej smernice priamo do vodného zákona. Rámcová smernica o vode nebola, vzhľadom na termín nadobudnutia jej účinnosti, ani súčasťou Národného programu pre prijatie acquis communautaire. V zmysle príslušných ustanovení smernice sú členské štáty Európskej únie povinné ju transponovať najneskôr do 22. decembra 2003 a kandidátske krajiny do termínu vstupu do EÚ.
 V návrhu zákona sú premietnuté aj výsledky vykonaných analýz už transponovaných smerníc v oblasti ochrany vôd, aby sa dosiahla úplná zhoda s právom EÚ. V neposlednom rade boli využité i skúsenosti z ročnej aplikácie vodného zákona v praxi a  nové alebo pozmeňujúce právne úpravy sú prevažne legislatívno technického charakteru v záujme dosiahnutia jednoznačného výkladu príslušných ustanovení.
Legislatívna rada vlády SR prerokovala návrh zákona na svojom zasadnutí dňa 3. decembra 2003 a  odporučila   ho  vláde  s c h v á l i ť  s tým, že na rokovanie vlády bude predložené jeho nové znenie, do ktorého budú zapracované jej pripomienky a odporúčania.

III

	Sekcia vládnej legislatívy Úradu vlády SR konštatuje, že predkladateľ zapracoval do predloženého nového znenia návrhu zákona všetky pripomienky a odporúčania Legislatívnej rady vlády SR , a preto odporúča vláde Slovenskej republiky  návrh zákona  s c h v á l i ť ešte s týmito pripomienkami:

V § 70 ods. 1 je potrebné zmeniť znenie úvodnej časti prvej vety nasledovne: 
„ Právnické osoby a fyzické osoby podnikatelia...“.

V § 80 ods. 6 je potrebné slovo „šesť“ nahradiť slovom „šiestich“.

Bratislava 16. decembra 2003
Vypracovala: A. Králiková

									Štefan G r m a n
									generálny riaditeľ
   								    sekcie vládnej legislatívy